**Lietošanas instrukcija: informācija lietotājam**

**Vilkābeļu tinktūra RFF, pilieni iekšķīgai lietošanai, šķīdums**

*crataegi fructus tinctura*

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai kā ārsts vai farmaceits Jums teicis(-kusi).

- Saglabājiet šo instrukciju! Iespējams, ka vēlāk to vajadzēs pārlasīt.

- Ja Jums nepieciešama papildu informācija vai padoms, vaicājiet farmaceitam.

- Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Skatīt 4. punktu.

- Ja pēc zāļu lietošanas nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt:**

1. Kas ir zāles Vilkābeļu tinktūra RFF un kādam nolūkam tās lieto

2. Kas Jums jāzina pirms zāļu Vilkābeļu tinktūra RFF lietošanas

3. Kā lietot zāles Vilkābeļu tinktūra RFF

4. Iespējamās blakusparādības

5 Kā uzglabāt zāles Vilkābeļu tinktūra RFF

6. Iepakojuma saturs un cita informācija

**1. Kas ir zāles Vilkābeļu tinktūra RFF un kādam nolūkam tās lieto**

Vilkābeļu tinktūra RFF ir augu izcelsmes zāles. Tās rada simptomātisku atvieglojumu tādos sirdsdarbības traucējumu gadījumos kā paātrināta sirdsdarbība un/vai paaugstināts asinsspiediens.

Tās lieto sirds mazspējas (NYHA I-II funkcionālās klases) gadījumos.

Vilkābeļu tinktūrā esošās aktīvās vielas iedarbojas spēcinoši uz sirdi, paplašina asinsvadus un pazemina arteriālo asinsspiedienu.

**2. Kas Jums jāzina pirms zāļu Vilkābeļu tinktūra RFF lietošanas**

**Nelietojiet zāles Vilkābeļu tinktūru RFF šādos gadījumos:**

- ja Jums ir alerģija pret vilkābeļu augļiem vai etilspirtu;

- bērniem un pusaudžiem līdz 18 gadu vecumam;

- ja esat grūtniece vai barojat bērnu ar krūti.

**Brīdinājumi un piesardzība lietošanā**

Pirms zāļu lietošanas konsultējieties ar ārstu, farmaceitu vai medmāsu.

Ja pēc zāļu lietošanas nejūtaties labāk vai jūtaties sliktāk, Jums jākonsultējas ar ārstu.

Šīs zāles satur 65 tilp.% etilspirta (alkohola), t.i. 1 reizes devā (20‑30 pilienos) ir 0,220-0,330 g etilspirta (alkohola), kas atbilst 4,4-6,6 ml alus, 2,75-4,6 ml vīna. Kaitīgs alkoholiķiem. Jāpievērš uzmanība paaugstināta riska grupām: pacientiem ar aknu darbības traucējumiem vai epilepsiju.

**Citas zāles un Vilkābeļu tinktūra RFF**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot.

Lietojot kopā ar sirdslīdzekļiem un/vai asinsspiedienu pazeminošām zālēm, iespējams, ka nepieciešama devu korekcija.

**Zāļu Vilkābeļu tinktūra RFF lietošana kopā ar uzturu, dzērienu un alkoholu**

Nav datu par uztura un alkohola ietekmi uz zāļu lietošanas efektivitāti un drošumu.

**Grūtniecība un barošana ar krūti**

Nav pierādīts zāļu lietošanas drošums grūtniecības un bērna barošanas ar krūti periodā, tādēļ grūtnieces un sievietes, kas baro bērnu ar krūti, zāles nedrīkst lietot.

**Transportlīdzekļu vadīšana un mehānismu apkalpošana**

Zāles Vilkābeļu tinktūra RFF neietekmē spēju vadīt transportlīdzekļus un apkalpot mehānismus.

**Vilkābeļu tinktūra RFF satur etilspirtu**

Šīs zāles satur 65 tilp. % etilspirta (alkohola), t.i. 1 reizes devā (20‑30 pilienos) ir 0,220-0,330 g etilspirta (alkohola), kas atbilst 4,4-6,6 ml alus, 2,75-4,6 ml vīna. Kaitīgs alkoholiķiem. Jāpievērš uzmanība paaugstināta riska grupām: pacientiem ar aknu darbības traucējumiem vai epilepsiju.

**3. Kā lietot zāles Vilkābeļu tinktūra RFF**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Zāles jālieto iekšķīgi.

*Pieaugušie un gados vecāki cilvēki*

Ieteicamā reizes deva ir 20-30 pilieni, ko lieto 2-3 reizes dienā. Maksimālā dienas deva: 4 reizes devas.

Sirdsklauvju gadījumā Jūs varat lietot epizodiski, sirds mazspējas gadījumā - ilgstoši (pastāvīgi).

**Lietošana bērniem un pusaudžiem**

Zāles Vilkābeļu tinktūra RFF nedrīkst lietot bērniem un pusaudžiem līdz 18 gadu vecumam, jo nav pietiekamas informācijas par lietošanas drošumu.

**Ja esat lietojis zāles Vilkābeļu tinktūra RFF vairāk nekā noteikts**

Zāļu pārdozēšanas gadījumi nav novēroti.

**Ja esat aizmirsis lietot zāles Vilkābeļu tinktūra RFF**

Nelietojiet dubultu devu, lai aizvietotu aizmirsto devu.

**Ja Jūs pārtraucat lietot zāles Vilkābeļu tinktūra RFF**

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, Vilkābeļu tinktūra RFF var izraisīt blakusparādības, kaut arī ne visiem tās izpaužas. Šajos gadījumos lietošana nekavējoties jāpārtrauc.

*Nav zināmi* (nevar noteikt pēc pieejamajiem datiem):

* slikta dūša;
* nogurums;
* svīšana;
* izsitumi uz rokām.

Ziņošana par blakusparādībām

Ja Jums rodas jebkādas blakusparādības, konsultējieties ar ārstu, vai farmaceitu vai medmāsu. Tas attiecas arī uz iespējamām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV‑1003. Tīmekļa vietne: www.zva.gov.lv.

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt zāles Vilkābeļu tinktūra RFF**

Uzglabāt temperatūrā līdz 25°C.

Uzglabāt bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz iepakojuma pēc „Derīgs līdz”.

Derīguma termiņš attiecas uz norādītā mēneša pēdējo dienu.

Nelietojiet šīs zāles, ja pudele nav bijusi blīvi aizskrūvēta.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko zāles Vilkābeļu tinktūra RFF satur**

Aktīvā viela: 1 ml šķīduma satur 1 ml vilkābeļu augļu tinktūras 1:10 (ekstraģents:70 tilp. % etilspirts).

Citas sastāvdaļas: nav.

**Zāļu Vilkābeļu tinktūra RFF ārējais izskats un iepakojums**

Zāles Vilkābeļu tinktūra RFF ir dzeltenbrūns šķidrums ar saldenu garšu. Uzglabāšanas laikā pieļaujamas nelielas duļķes un nogulsnes.

Pa 25 ml vai 90 ml tumša stikla pudelē, kas aizvākota ar pilinātājkorķi un uzskrūvējamo plastmasas vāciņu.

Pudelei uzlīmēta etiķete.

Pudele ar pievienoto lietošanas instrukciju iepakota kartona kastītē.

Visi iepakojuma lielumi tirgū var nebūt pieejami.

**Reģistrācijas apliecības īpašnieks un ražotājs**

AS “Rīgas farmaceitiskā fabrika”

Ozolu iela 10, Rīga, LV‑1005, Latvija

Telefons: 67355550, 67355551

Fakss: 67355551

E‑pasts: rff@rff.lv

**Šī lietošanas instrukcija pēdējo reizi pārskatīta:** 06/2018